Masakr na Uborku
Masakr na Uborku bio je masakr nad 114 osoba bošnjačke i hrvatske nacionalnosti koji su počinili pripadnici bivše Jugoslavenske narodne armije (JNA) za vrijeme rata u Bosni i Hercegovini. Prilikom povlačenja snaga JNA s lijeve obale Neretve u Mostaru civili su pohvatani, mučeni, ubijeni i bačeni na deponiju Uborak sjeverno od grada. Snagama JNA na teritoriji Mostara tada je komandovao Momčilo Perišić. U sastavu JNA bilo je i rezervista, šešeljevaca i pripadnika drugih paravojnih formacija. Međunarodni sud u Haagu je 2002. godine odobrio nastavak postupka na Kantonalnom sudu u Mostaru. Konkretno, radi se o 7 osumnjičenih osoba koje su i danas slobodne. Kantonalno tužilaštvo izjavilo je da se, po zakonu, niko ne može optužiti dok ne bude saslušan. Saslušanje nije moguće jer većina osumnjičenih žive van Bosne i Hercegovine. Perišić nije optuživan za ovaj zločin, kao ni za masakre u Sutini i Zaliku. Glavnoj tužiteljici Haškog tribunala Carli del Ponte bila je dostavljena sva potrebna dokumentacija.